Ervin Umerov. Ervin Osmanovich Umerov (1938-yil 1-may, Qrim ASSR, Yana-Sala qishlogʻi – 2007-yil 24-fevral, Moskva) – qrim-tatar yozuvchisi, jurnalist, tarjimon. Tarjimai holi. Ervin 1938-yil 1-may sanasida Qrimda xizmatchi (oʻqituvchi) oilasida tugʻilgan. 1944-yilda oilasi repressiyaga uchragach, ota-onasi bilan birga Oʻrta Osiyoga, Oʻzbekiston SSR Fargʻona viloyati Oltiariq tumani Palasan qishlogʻiga surgun qilingan. Yosh Ervin Oltiariq tumani markazida Palasandan olti kilometr uzoqlikda A. S. Pushkin nomidagi 1-sonli oʻrta maktabda taʼlim olib, uni 1957-yilda tamomlagan. Vaqt oʻtishi bilan neftni qayta ishlash zavodida chilangar, soʻng viloyat statistika boshqarmasida inspektor boʻlib ishlagan. 1960-yilda doʻsti Emil Amit bilan birga Moskvadagi A. M. Gorkiy nomidagi Adabiyot institutiga oʻqishga kirdi. Shundan keyin 5 yil davomida „Lenin bayrogʻi“ (Toshkent – Oʻzbekiston Kompartiyasi MK organi, qrim-tatar tilida nashr etiladigan) gazetasida adabiy xodim boʻlib ishladi. Butunittifoq radiosi adabiy eshittirish bosh tahririyati SSSR xalqlari adabiyoti boʻlimi muharriri, keyinchalik 1976-yildan nafaqaga chiqqunga qadar „Bolalar adabiyoti“ nashriyotining SSSR xalqlari adabiyoti boʻlimi katta muharriri lavozimlarida ishlab keldi. Umerov 1966-yildan SSSR Jurnalistlar uyushmasi aʼzosi, 1978-yildan SSSR Yozuvchilar uyushmasi aʼzosi edi. Umerovning qizi Edina ssenariychi va rejissor. Jurnalist 1980-yillarning oxirida Qrimga koʻchib oʻtdi. 1993-yildan buyon Simferopolda yashagan, uy-joy olish uchun navbatda turgan. Umerov 2007-yil 24-fevralda ogʻir xastalikdan keyin Moskvada vafot etdi va Qrimda dafn qilindi. Ijodiy faoliyati. Ijodini jurnalistika sohasidan boshlagan: Fargʻona viloyat gazetalarida qishloq muxbiri sifatida faoliyat yuritgan. 1959-yili Oʻzbekiston SSR badiiy adabiyoti nashriyoti tomonidan Moskvada oʻtkazilayotgan Oʻzbekiston sanʼati va adabiyoti dekadasida nashr etilgan Qrim-tatar adiblarining „Umrimiz kunlari“ toʻplamida uning hikoyasi chiqqan. Yozuvchi oʻzining deportasiyaga munosabatini „Yolgʻizlik“, „Qora poyezd“, „Ijozat“ (1960-yillar oxirida yozilgan) hikoyalarida ifodalagan, mazmun jihatdan oʻsha paytlarda chop etilishi mumkin boʻlmagan va qoʻlda yozilgan „Yolgʻizlik“ hikoyasi alohida eʼtirofga loyiq deb topilgan. Ervin 40 yildan ortiq adabiy faoliyati davomida u SSSR respublikalari turkiyzabon yozuvchilarining 50 dan ortiq kitoblarida – mualliflik va rus tiliga tarjima qilingan asarlarini nashr etgan. Umerov 2002-yilda Moskvadagi „Tekst“ nashriyoti Soros jamgʻarmasi koʻmagida deportasiya mavzusiga bagʻishlangan va hujjatli hikoyalarni oʻz ichiga olgan „Qora poyezd“ toʻplamini chop etdi.